A **flegma**, **fleima** ou **fleuma** (en grego: *φλέγμα*, "inflamación") é o fluído corporal secretado pola mucosa do sistema respiratorio dos mamíferos. A definición exclúe o moco producido no tracto dixestivo e finalmente eliminado pola canle anal.

É un xel ou moco suculento, secretado polas células caliciformes do epitelio alveolar e traqueobronquial, que contén glicoproteínas, anticorpos, lípidos e outras substancias. A súa composición depende do clima, da xenética e do estado do sistema inmunitario. A súa cor normal é o branco transparente pero en condicións patolóxicas pode variar substancialmente segundo a súa composición, sendo transparente, amarelo claro ou escuro, verde, marrón claro ou escuro e mesmo gris.

A función da flegma ou moco bronquial é manter a humidade do tracto respiratorio inferior así como atrapar e facilitar o movemento de partículas estrañas cara ao exterior polos cilios. Polo seu contido en lisocimas, lactoferrina e inmunoglobulinas, tamén ten funcións antimicrobianas e tamén protexe as vías respiratorias contra axentes proteolíticos como a α1-antitripsina ou a α1-antiquimotripsina e antiproteases como a antielastase.

A flegma prodúcese normalmente en cantidades moi pequenas (100 ml ou menos ao día) e adoita tragarse sen querer. Cando a súa produción supera o normal ou aumenta a súa viscosidade, por enfermidade ou irritación, e se manifesta por dificultar a función respiratoria, o organismo elimínaa mediante a tose e a expectoración, co que se denomina esputo, sendo estes os síntomas e signos empregados para avaliar clinicamente a situación do paciente.

A flegma como humor corporal
----------------------------

A flegma é un dos catro humores que, segundo a teoría dos catro humores, base da medicina hipocrática, caracterizan o corpo humano e que están en equilibrio cando unha persoa está sa. O desequilibrio, tanto por exceso como por defecto, dos humores, segundo esta teoría, é a causa das enfermidades.

A flegma, fría e húmida, estaba relacionada coa lúa, coa auga e predomina no inverno.

O predominio dun humor en cada individuo determina, segundo a citada teoría, o seu carácter e, polo tanto, o predominio da flegma estivo asociado ao comportamento apático, utilizando como sinónimo o termo "flegmático". Tamén era sinónimo de preguiza, lentitude ou demasiado tarde e estaba asociado á vellez e ao inverno nas obras literarias e pictóricas.

Segundo a medicina tibetana, a flegma tamén é un dos tres humores (xunto coa bile e o vento) do organismo cuxa perturbación se manifesta en enfermidades, e considera que durante a infancia (até os 16 anos) predomina o humor flegmático.

Notas
-----

1. ↑  Definicións no *Dicionario da Real Academia Galega* e no Portal das Palabras para *flegma*.
2. ↑  "Significado de flegma no Dicionário Estraviz". *estraviz.org*. Consultado o 2022-05-29.
3. ↑  "Dicionario de dicionarios; fleima". *sli.uvigo.es*. Consultado o 2022-05-29.
4. ↑  "bUSCatermos". *aplicacions.usc.es*. Arquivado dende o orixinal o 29 de maio de 2022. Consultado o 2022-05-29.
5. ↑  "Dicionario de dicionarios". *sli.uvigo.es*. Consultado o 2022-05-29.
6. ↑  Best &Taylor. *Bases Fisiológicas de la Práctica Médica.* Editorial Médica Panamericana, 2010. Edición 14. ISBN 9500602539, 9789500j602532
7. ↑  Gargantilla Madera, Pedro. Breve historia de la medicina. Ediciones Nowtilus S.L. 2011. ISBN 8499671497, 9788499671499
8. ↑  "Dicionario; flegmático,-a". *Real Academia Galega*. Consultado o 2022-05-29.
9. ↑   Tyler, Richard W. *La «flema» en los Siglos de Oro* AIH, Acta VIII (1983) Centro Virtual Cervantes (en castelán)
10. ↑  Chögyal Namkhai Norbu, Namkhai Norbu, Rinpoché. *Nacimiento, vida y muerte : según la medicina tibetana y la enseñanza dzogchén* ; (en castelán, traducido por Elías Capriles). Editorial Kairós, 2012. ISBN 849988184X, 9788499881843

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Flegma Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q3746560
* BNCF: 43503
* GEC: 0089432
* MAG: 2778731716
* NDL: 00564766

 |

|  |  |
| --- | --- |
| Identificadores | 
* Uberon: 0016552

 |